VakıfBank

**VakıfBank** (toʻliq nomi: **Türkiye Vakıflar Bankası Türk Anonim Ortaklığı**) – aktivlari hajmi boʻyicha Turkiyadagi ikkinchi yirik bank. Bank 1954-yil 11-yanvarda 50 million turk lirasi miqdoridagi boshlangʻich kapital bilan tashkil etilgan va oʻsha yilning 13-aprelidan oʻz faoliyatini boshlagan. Abdi Serdar Üstünsalih hozirda bankning bosh ijrochi direktori CEO hisoblanadi.

2022-yil 30-sentabr holatiga koʻra, VakıfBank 935 ta filial, 4 153 ta bankomat va 963 062 ta POS-terminaldan iborat keng xizmat koʻrsatish tarmogʻiga ega. Bankning Nyu-York, Bahrayn, Erbil, Dubay, London va Qatarda xalqaro filiallari mavjud. Bundan tashqari, bank Avstriyada oʻzining „VakıfBank International AG“ shoʻba korxonasi orqali Vena, Kyoln, Frankfurt va Budapesht shaharlarida faoliyat yuritadi. Umumiy hisobda VakıfBank dunyoning 10 ta mamlakatida faol ishtirok etadi.

VakıfBank tijorat kreditlari bilan bir qatorda isteʼmol, avtokredit va uy-joy kreditlari kabi chakana xizmatlarni ham taklif etadi.

## Bugungi kunda
Bank barcha turdagi tijorat va chakana bank xizmatlarini koʻrsatadi. Uning bosh qarorgohi Istanbulda joylashgan boʻlib, Turkiya Gʻaznachiligi tomonidan nazorat qilinadi. 2019-yil 11-dekabrdagi farmonga muvofiq, ilgari turli jamgʻarmalar tasarrufida boʻlgan aksiyalar davlatga oʻtkazildi, keyinchalik esa (bilvosita Turkiya boylik jamgʻarmasi orqali) bankning yangi chiqarilgan aksiyalari sotib olindi.

2022-yil holatiga koʻra, bank aktivlar, kreditlar va omonatlar boʻyicha Turkiyada ikkinchi oʻrinda, filiallar tarmogʻi boʻyicha esa toʻrtinchi oʻrinda turadi. 2021-yil 2-fevralda VakıfBankning Qatar filiali Qatar Moliya Markazi tomonidan tartibga solinadigan faoliyatni boshlash uchun ruxsat oldi.

## Xizmatlar
Bank taqdim etayotgan mahsulotlar korporativ, tijorat, kichik biznes hamda chakana va xususiy bankchilik sohalarini qamrab oladi. Investitsiya bankchiligi va kapital bozoridagi faoliyatidan tashqari, VakıfBank zamonaviy texnologiyalardan foydalangan holda lizing va faktoring kabi moliyaviy xizmatlarni ham taqdim etadi.

VakıfBankning shoʻba korxonasi boʻlgan „Vakıf Yatırım“ fond birjasi investorlariga professional yordam koʻrsatadi.

## Aksiyadorlik tuzilmasi
2005-yildagi ommaviy taklifdan (IPO) soʻng, Jamgʻarmalar bosh boshqarmasining bankdagi ulushi 58,45% gacha, VakıfBank pensiya jamgʻarmasi ulushi esa 16,10% gacha kamaydi. Erkin muomaladagi aksiyalar bank kapitalining 25,18% ini tashkil etdi.

2019-yil 11-dekabrdagi Prezident farmoniga asosan Jamgʻarmalar bosh boshqarmasiga tegishli jami 58,51% aksiyalar Turkiya Gʻaznachilik va moliya vazirligiga oʻtkazildi.

2022-yil 21-mart holatiga koʻra, xususiy joylashtirish orqali kapitalni oshirish jarayoni yakunlandi va Turkiya boylik jamgʻarmasi (TVF) bankdagi ulushini 64,85% gacha oshirib, asosiy aksiyadorga aylandi.

## Shoʻba va hamkor korxonalar
VakıfBankning 11 ta shoʻba korxonasi bor (masalan: Vakıf Faktoring A.Ş., Vakıf Yatırım Menkul Değerler A.Ş., VakıfBank International AG va boshqalar). Shuningdek, bank turli sohalarda faoliyat yurituvchi 14 ta hamkor korxonaga ega.

## Yana qarang
* Turkiya banklari roʻyxati

## Manbalar

## Havolalar

* VakıfBank rasmiy veb-sayti (Turk tilida)
* VakıfBank xalqaro sahifasi (Ingliz tilida)
* Jamoatchilikni axborot bilan taʼminlash platformasidagi (KAP) bank profili